钦定古今图书集成/明伦汇编/氏族典/第253卷 > 《陈子昂集》 > 《申州司马王府君墓志》
## 钦定古今图书集成/明伦汇编/氏族典/第253卷 > 《陈子昂集》 > 《申州司马王府君墓志》

君讳某，字某，先太原人也。昔周文王有圣人之德，甲
子受图；至我灵王，诞膺丕显。“太子晋得凤凰之瑞，恭揖群后，上为帝宾；绵绵生人，作我王氏。”迨秦有贲、翦，
并吞诸侯；晋有浑、祥，功格帝室；至魏慧龙，为贵种矣。
十二代祖卓，晋常山公主子也。始公主汤沐邑在汾
阴，永嘉沦没，不及南渡，因树松槚而结庐焉。卒葬于
长寿原，至今乡有“太原”之号也。曾祖亮，周开府仪同
上大将军，隋信州刺史。祖俭，隋离石郡守，唐石州刺
史，赠代州总管、广武烈侯。父谌，唐虞部郎中、荆州大
都督府司马、商壁鄜许冀五州刺史，加银青光禄大
夫、濬州都督、金水敏侯、上柱国。敏侯有功于国，始赐
土白茅，苴之在鄠之曲，因食采，今为雄州人。